นายกรัฐมนตรี เปิดประชุมสุดยอดอาเซียน ครั้งที่ 35 เต็มคณะ
นายกรัฐมนตรี เปิดประชุมสุดยอดอาเซียน ครั้งที่ 35 เต็มคณะ อย่างเป็นทางการ โดยเสนอประเด็นสำคัญ 4 ด้าน เพื่อทำให้เกิดการต่อยอดความร่วมมือพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม  กล่าวเปิดการประชุมสุดยอดอาเซียน ครั้งที่ 35 แบบเต็มคณะว่า ต้องการให้เวทีการประชุมนี้เกิดการแลกเปลี่ยนวิสัยทัศน์ร่วมกันและเป้าหมายทิศทางของอาเซียนต่อไป ซึ่งไทยในฐานะประธานอาเซียน ได้นำผลการประชุมสุดยอดอาเซียนครั้งที่ผ่านมา เข้าสู่การประชุมกลุ่มประเทศอุตสาหกรรมชั้นนำและประเทศเศรษฐกิจเกิดใหม่ หรือจี 20 ที่นครโอชาก้า ประเทศญี่ปุ่น โดยนำเสนอประเด็นความร่วมมือที่สำคัญ 4 ด้าน เพื่อทำให้เกิดการต่อยอด ประกอบด้วย การพัฒนาเมืองอัจฉริยะ การเข้าถึงแหล่งเงินทุน การพัฒนาทุนมนุษย์ และการอนุรักษ์สิ่งแวดล้อม รวมถึงการแก้ไขปัญหาขยะทะเล นอกจากนั้น ยังได้นำประเด็นต่างๆ ไปหารือต่อในเวทีสมัชชาสหประชาติ และได้เป็นตัวแทนอาเซียนในการประชุมผู้นำว่าด้วยการดำเนินการด้านสภาพภูมิอากาศ (Climate Action Summit) การประชุมระดับผู้นำว่าด้วยเป้าหมายการพัฒนาที่ยั่งยืน (SDG Summit) เพื่อย้ำความมุ่งมั่นของอาเซียนในการร่วมมือทำงานกับประชาคมโลก เสริมสร้างความยั่งยืนและรับมือกับความท้าทายต่างๆ ที่มีผลกระทบต่อมนุษยชาติสำหรับการดำเนินการทั้งหมดมุ่งเสริมสร้างและสนับสนุนการสร้างประชาคมอาเซียน ที่มีประชาชนเป็นศูนย์กลางและไม่ทิ้งใครไว้ข้างหลัง พร้อมมองไปสู่อนาคตร่วมกัน ตลอดให้ความสำคัญกับการสร้างความเป็นหุ้นส่วนในมิตรประเทศและทุกภาคส่วน เพื่อบรรลุเป้าหมายที่วางไว้ เพราะการเป็นมิตรและการเป็นหุ้นส่วนกับประเทศนอกภูมิภาคจะสามารถทำให้ประชาคมอาเซียนขับเคลื่อนแนวคิดหลักให้ประสบผลสำเร็จได้ ในโอกาสนี้นายจัสติน ทรูโด นายกรัฐมนตรีแคนาดา ได้ฝากความปรารถนาดีมายังผู้นำอาเซียน และขอให้การประชุมครั้งนี้ประสบผลสำเร็จ